
I want to claim the right to look. This claim is,

neither for the first nor the last time, for a right to the real.

– NICHOLAS MIRZOEFF, «THE RIGHT TO LOOK»

 

 

Desire does not desire satisfaction.

To the contrary, desire desires desire.

MARC TAYLOR OG ESA SAARINEN,

 IMAGOLOGIES: MEDIA PHILOSOPHY

 

 

To be naked is to be oneself.

To be nude is to be seen naked by others and yet not recognized for oneself.

JOHN BERGER, WAYS OF SEEING 


EG VIL AT DU SKAL SJÅ MEG


 

Første gongen eg trefte han

var eg frå starten ikkje

spesielt interessert i han

ikkje at eg var uinteressert heller

men han var ein av mange

på eit vorspiel

på ein festival og mest

interessert var eg i kjensla

av å vere fri

På eit eller anna tidspunkt

i løpet av kvelden endra det seg

Eg skriv «eit eller anna», sjølv om eg veit

nøyaktig kva tidspunkt det er snakk om

Kanskje er det min måte å prøve å gjere

mi eiga rolle i det heile meir uskuldig på


 

På eit eller anna tidspunkt, nærare bestemt

under middagen i den store middagssalen

gjekk han for å røyke på terrassen utanfor

Det var ein kveld i september. Landskapet

var trekt inn i ein mørk kulde. Glaset

mellom oss dels ein spegel, dels eit vindauge

Medan han stod der ute, kjente eg det

Kjente det eg ikkje kunne sjå, at han såg på meg

i ruta i sidesynet av blikket mitt, der

kunne eg nesten berre sjå oss

som sat rundt bordet, og meg

og berre omrisset av han og dei andre utanfor

Omrisset hans rett bak spegelbildet mitt

Vende mot meg,

auga hans, rett der

bak spegelbildet mitt

Eg såg ikkje på han

Det trong eg ikkje

Kva er det som skjer

når ein kan kjenne desse blikka?


 

Eg skriv uskuldig fordi det som hende

for meg var heilt uventa. Han var og er

ikkje eigentleg min type, og den kvelden

var han annleis enn han skulle vise seg å vere

seinare

Den kvelden såg eg han heilt annleis

enn eg skulle sjå han seinare

Slik eg seinare skal sjå

meg sjølv

bli ei anna

enn den han møtte

